Al 2012 se celebrarà a Rio de Janeiro la Conferència de les Nacions Unides per al Desenvolupament Sostenible.
Aquesta trobada s'ha batejat com a Rio+20 ja que coincideix amb el 20è aniversari de la Cimera de la Terra celebrada a la ciutat brasilera el 1992.
Aquesta cita internacional té un triple objectiu: assegurar que es renovi el compromís polític per al desenvolupament sostenible, avaluar els avanços i les llacunes en la implementació dels compromisos acordats en les anteriors conferències i tractar els reptes nous i emergents.
Per abordar aquests objectius, es vol centrar el debat de la Conferència en dos grans focus: d'una banda, l'economia verda en el context del desenvolupament sostenible i l'eradicació de la pobresa i, d'altra banda, el marc institucional per al desenvolupament sostenible.
El Govern de Catalunya, compromès amb els reptes globals del segle XXI, vol tenir una participació activa en aquest esdeveniment de primer ordre per aplicar al nostre país els resultats que se'n derivin i, alhora, donar a conèixer l'experiència de Catalunya en sostenibilitat.
Per aquest motiu, el passat 5 d'octubre va organitzar una jornada per fer arribar al conjunt de la societat els objectius de la trobada internacional i també presentar la proposta d'aportacions del Govern a l'elaboració de l'Esborrany zero de la resolució de Rio+20.
La primera part de la jornada va comptar amb la participació de dos representants de Nacions Unides: en primer lloc, del senyor Nikhil Chandavarkar, cap de Comunicacions i Difusió de la Divisió de Desenvolupament Sostenible de l'UNDESA, que va presentar el procés de participació dels governs i els grups principals a la Conferència de Rio+20; i, en segon lloc, de la senyora Ivonne Higuero, coordinadora de programes del PNUMA que va sintetitzar l'informe del PNUMA 2011 que cobreix un dels eixos centrals de Rio+20: l'economia verda.
Aquest primer bloc es va cloure amb la participació de la secretària general de la Xarxa de Governs Regionals per al Desenvolupament Sostenible (NRG4SD), Maruxa Cardama, que va exposar el paper dels governs regionals i locals en l'economia verda i el rol cohesionador i impulsor del NRG4SD.
La segona part de la jornada es va centrar en la participació de Catalunya a la Conferència de Rio+20.
La directora general de Polítiques Ambientals, Marta Subirà, va presentar els treballs preparatoris que el Govern de Catalunya està duent a terme de cara a la participació en aquesta cita internacional, que inclouen el desenvolupament d'un procés de diàleg amb la societat catalana del qual ha derivat un document consensuat d'aportacions a les Nacions Unides que recull, entre d'altres qüestions, la necessitat d'una presència més gran dels governs regionals i locals a les Nacions Unides.
Finalment, una taula rodona amb representants d'alguns dels actors clau de la societat catalana, va oferir la seva visió sobre els reptes i les oportunitats que ofereix Rio+20 i va generar un debat dinàmic i incisiu entorn dels principals temes de la Conferència.
La Jornada Cap a Rio+20 va reunir prop d'un centenar de participants i ha constituït una fita important en la implicació de Catalunya en el camí cap a Rio, posicionant-nos en el full de ruta internacional de preparació de la Conferència i fent sentir la veu de la societat catalana en la solució dels reptes globals.
Per saber-ne més: Marta Batllebell